钦定古今图书集成/明伦汇编/闺媛典/第209卷 > 魏统妻王氏
## 钦定古今图书集成/明伦汇编/闺媛典/第209卷 > 魏统妻王氏

按《海澄县志》：王氏，同安人。年十八，适魏统，事姑至孝。
姑亡明年，夫亦没，氏恸绝，复生者数。子呈铸甫三岁，
暴叔思甘心焉，乃徙依母家，赁空山草舍以居，课其
子读书。学稍懈，辄自刺其掌，子为惊奋。比呈铸补邑
诸生，氏乃归故居，营夫葬而终老焉。晚岁施砌文江
石路半里许，所坐纺绩处，终岁不离，人至起立慰勉
之，比去，辄还坐如初。其贞静类如此。年七十馀，县令
旌之。